咸平讀書堂
作者：陳師道
朝代：宋

paragraphs: 昔人三百篇，善世已有余。
後生守章句，不足供囁嚅。
一登吏部選，筆硯隨掃除。
閉閤畫眉嫵，隔屋聞歌呼。
奉公用漢律，寧復要詩書。
俛首出跨下，枉此七尺軀。
今代陶朱公，不作大梁屠。
計然特未用，意得輕全吳。
爲邦得畿縣，政密自計疏。
寧書下下考，不奉急急符。
用意簿領外，築室課典謨。
平生五千卷，還舍不問塗。
近事更漢唐，稍以詩自娛。
復作無事飲，醉卧擁青奴。
桃李春事繁，軒窗晝景舒。
鳴屋鳩渴雨，窺簾燕哺鶵。
休吏散篇帙，風篁獻笙竽。
听然一啟齒，斯民免爲魚。